**ZAJEDNIČKA ULAZNICA DESTINACIJE LIKA**

Motivirani uspjehom od prošle godine, Klaster Lika Destination i zaštićena prirodna područja u destinaciji Lika formirali su **zajedničku ulaznicu destinacije Lika** s ciljem poticanja duljeg zadržavanja turista u destinaciji te brendiranja destinacije Lika kao **destinacije zaštićenih prirodnih područja**.

Govoreći o destinaciji Lika, radi se o destinaciji koja obuhvaća područje Ličko-senjske, Karlovačke i Zadarske županije, a s obzirom da se gotovo 60%površine destinacije nalazi u ekološkoj mreži **NATURA 2000,** naglasak je na zaštićenim područjima prirode.S obzirom na činjenicu da Nacionalni park Plitvička jezera godišnje posjeti 10% svih turista koji posjete Republiku Hrvatsku, namjera je uz pomoć njegovog popularnog brenda na održiv način brendirati ostatak destinacije koji je turistima manje poznat, a također bogat prirodnim ljepotama.

Kupnjom ulaznice destinacije Lika omogućen Vam je **ulaz u sljedeća zaštićena područja prirode**:

* u **Nacionalnom parku Plitvička jezera** ulaz u park, prijevoz elektrobrodom i panoramskim vlakom u okviru odabranog programa razgledavanja i osiguranje posjetitelja
* u **Nacionalnom parku** **Paklenica** jedan dan obilaska Nacionalnog parka
* u **Nacionalnom parku Sjeverni Velebit** jedan posjet Kući Velebita i posjet Parku za tri uzastopna dana
* u **Parku Prirode Velebit** ulaz u značajni krajobraz – uvalu Zavratnica
* u **Pećinskom parku Grabovača** obilazak špilje Samograd uz stručnog vodiča te obilazak parka
* u **Baraćevim špiljama** 60 minuta obilaska uz pratnju stručnog vodiča
* te u **Hrvatskom centru za autohtone vrste riba i rakova krških voda** posjet centru, podjelu Knjižice znanja, gledanje poučnog filma o regiji Gacka, mikroskopski pregled tkiva ribe, prolazak poučnom stazom fauna Gacke, obilazak Pećine, pogled na Gacku dolinu s vidikovca

Uz navedeno, ulaznica obuhvaća i obilazak **Memorijalnog centra „Nikola Tesla“ Smiljan.** Dakle, po **jedinstvenoj cijeni od 300,00 kn** za odrasle te **200,00 kn za djecu** (7-18) možete posjetiti 8 ulaza u razdoblju od 15. srpnja do 31. listopada 2019., a ulaznica je dostupna na prodajnim mjestima u Nacionalnom parku Plitvička jezera.